作者:馮取洽
標題:賀新郎
內容:夢折營門柳。送君歸、暫戲斑衣，又攏徵袖。到得皇州風景異，只有湖山似舊。把感慨、寓之杯酒。雨抹晴妝西子樣，且平章、剩賦詩千首。富與貴，本來有。青油幕底籌攻守。擁貔貅、朝氣凌雲，夜鋒衝鬥。蜀祲淮氛猶在眼，一掃正須健帚。又何惜、驅弛奔走。快展韜鈴資世用，看歸來、金印懸雙肘。傾玉斝，為親壽。